Rapport: Stewart Said Għat-tielet darba fl-istorja tal-Enemed Cup, San Ġiljan Mercury Towers u Sliema Frank Salt se jkunu qed jikkontestaw il-finali. Dan wara li fiż-żewġ semifinali għelbu lil Exiles u Neptunes rispettivament. Kif mistenni, il-konfront ta' Sliema kien aktar diffiċli u kien biss fl-aħħar minuti tal-logħba li għalqu l-logħba. Minkejja li s-Slimiżi kienu ftit aħjar, id-distakk finali ta' erba' gowls ma jagħmilx ħaqq mat-tim żagħżugħ ta' Neptunes. Għal Sliema rritornaw Liam Galea, Benji Cachia u Matthew iżda xorta kellhom lil Jerome Gabarretta u Jamie Gambin assenti. Neptunes fuq in-naħa l-oħra, kienu mingħajr il-plejers regolari Stevie Camilleri, Jake Muscat, Jeremy Abela, l-aħwa Michael u James Spiteri Staines, Alec Fenech u Sam Gialanze. Fatt determinanti kien li għajr ftit minuti fit-tieni sessjoni, Neptunes ma kellhomx il-vantaġġ u dan wassal biex kellhom jiġru wara r-riżultat. Wara li fl-ewwel parti l-logħba kienet maqsuma, Sliema ħadu vantaġġ doppju minn Dino Zammit u Liam Galea. Reazzjoni minn Neptunes li sa żewġ minuti wara għamlu l-iskor 4-4 iżda Galea ħalla lil Sliema minn fuq b'gowl minn man-up. Fl-aħħar sessjoni, Jordan Camilleri skorja minn man-up biex reġa' ġab id-draw. Iżda proprju fl-azzjoni sussegwenti, Jayden Cutajar poġġa lil Sliema minn fuq, bl-istess plejer żagħżugħ jagħmilhom 7-5. Neptunes pruvaw jirkupraw iżda t-tamiet sfaxxaw minuta mit-tmiem bil-gowl ta' Dino Zammit, b'Kieyan Borg jissiġilla r-rebħa. Fl-ewwel logħba tal-ġurnata, San Ġiljan aċċertaw li jżommu mar-rekord pożittiv li jaslu sal-finali tal-Enemed Cup kull edizzjoni. Kif jixhed ir-riżultat finali, San Ġiljan ma sabux diffikultà biex jaċċertaw mir-rebħa kmieni fil-konfront. Disa' gowls fl-ewwel sessjoni, erbgħa minnhom ta' Nikolai Zammit, taw distakk ta' 9-2, liema distakk kien diġà indika l-logħba fejn sejra. Għalkemm Exiles pruvaw jibqgħu fil-logħba, il-preċiżjoni tal-plejers Ġiljaniżi għamlitha diffiċli għalihom. B'vantaġġ ta' 14-5 fil-bidu tat-tielet sessjoni, San Ġiljan saħansitra skorjaw sitta mingħajr risposta, bil-captain Matthew Zammit jiskorja tlieta minnhom. Tul l-aħħar żewġ sessjonijiet, spazju wkoll għal dawk il-plejers li ftit isibu spazju, b'San Ġiljan jibqgħu jiddettaw. SLIEMA FRANK SALT..........… 9 NEPTUNES............................… 5 (1-1), (1-1), (3-2), (4-1) Sliema: N. Grixti, J. Saliba, L. Galea (2), D. Rizzo, M. Meli, B. Cachia, J. Cutajar (2), M. Mifsud, J. Brownrigg (1), K. Borg (1), Z. Mizzi, Di.